Duminică, 24 martie, vremea va fi mai rece în vestul, nordul și centrul țării. Astăzi vor fi temperaturi cuprinse între 8 grade în Transilvania și în Bucovina și 22 de grade în Muntenia.
În partea de sud-est a țării, vremea va fi frumoasă, dar în rest sunt anunțate ploi, descărcări electrice, iar în zonele de munte chiar și ninsori.
În Dobrogea și în Bărăgan va fi mai cald decât sâmbătă, iar după prânz sunt așteptate temperaturi de 21 de grade la Călărași și 16 grade la Constanța.
În Moldova Sudică și în nordul Munteniei vor fi multe perioade cu soare pe parcursul acestei zile, însă se vor aduna și nori și va ploua sporadic. Vântul va ajunge la viteze de 55 km/h. Temperaturile rămân ridicate.
În nordul Moldovei și în Bucovina sunt anunțate temperaturi cuprinse între 8 și 20 de grade, iar din când în când va ploua.
În nordul Transilvaniei și prin Maramureș, duminică vor fi cel mult 12 grade. Sunt anunțate ploi, iar la munte lapoviță.
O să plouă și în Crișana și în Banat. Vor fi perioade cu soare, însă se va răci semnificativ. Dacă ieri la Timișoara au fost 20 de grade, duminică vor fi cel mult 10 grade Celsius.
În partea de vest a Transilvaniei sunt anunțate ploi, iar la munte lapoviță și chiar ninsoare. La amiază, temperaturile vor atinge 15-16 grade, scrie Stirile Pro TV.
În regiunile vestice și în cele nordice din Oltenia, temperaturile vor scădea duminică, dar în rest se va încălzi și la amiază vor fi 18-20 de grade. Sunt anunțate și ploi.
În sudul țării, vremea va fi frumoasă, dar sunt anunțate câteva ploi în nordul Munteniei. Duminică va fi mai cald decât sâmbătă, temperaturile ajungând și la 22 de grade.
În București, duminică va fi mai cald și se vor înregistra 22 de grade. La noapte sunt anunțate ploi, iar minima coboară la 6 grade.